Құдайбергенова Фарида Боранбайқызы

ҚазҰӨУ оқытушысы

Шертпе дәстүрі қалыптасуының мәдени-тарихи алғы шарттары

Күй – халықтық данагөйліктің сарқылмас асыл мұрасы екені ақиқат. Көшпенді қазақ елінің қилы тарихын, тұрмыс-тіршілігін, дүниетанымдық ұстанымдарын көркемді түрде көрсететін аспаптық және әншілік өнері, фольклорлық немесе кәсіби тармақты үлгілері – жалпы, қазақтың музыкалық төл өнерін құрайтын ұлттық құндылығымыз.

Қазақ халқының аспапта жеке шығарма орындаушылық, яғни күйшілік өнері сонау көне заманнан келе жатқан ұлтымыздың рухани мәдениетінің аса бір маңызды саласы.Түп тамыры тереңде жатқан өнер ғасырлар бойы кемелденіп, біздің заманымызға биік кәсіби дәстүр болып жеткен күй өнері баға жетпес қазына. «Бір ғажабы күй тарихы мен оның мазмұн-мағынасына бойлаған адам тілмен біртектес даму жолын байқай алады. Тіл де, күй де белгілі бір жүйеге бағынарлық заңдылық орын алған. Және осы заңдылық үнемі қатал сақталып отырады. Қазақ тілінің әуелі дыбыс пен буынға негізделген жеке сөздер мен сөз тіркестері арқылы нақты ойды білдірер сөйлемдерге ұласатыны іспетті күй де өзіне тән айрықша үн-ырғақтардан, таңбалар мен тараулардан т.с.с бөліктерден бас құрап, адам жанын тебірентер неше алуан күй сарынына айналады» [1, 3 б.].

Күй жөнінде алғашқы ғылыми түсінікті Қ. Жұбанов түйіндесе, қазақ кәсіби өнерінің дамуы мен белесі-беделі де Ахмет Жұбанов есімімен байланысты. Ғылымның биік өресінің мысалы ретінде ардақты атамыз Құдайберген Жұбановтың «Қазақ музыкасында күй жанрының пайда болуы жөнінен» деп аталатын әйгілі мақаласынан үзінді келтірейік:

«... Қазақ музыка шығармаларының ішіндегі ең ірі жанрының бірі – күйлер. Композиция жағынан, музыка мәдениетінің басқа өлшеулері жағынан қарағанда да, күйлер қазақ музыкасының жетіскен ірі тарауы екендігінде дау болмауы керек...» [1, 207 б.].

Көшпелі өмір салтымен күн кешкен халық музыка өнерінің шеберлері өз туындыларын жазбаша түрде сақтамағаны белгілі. Ноталық хатталуы болмаса да, ән, жыр, күйлер халық арасында кең етек жайған. Академик А.Жұбанов: «Біздің заманымыздағыдай орындаушылық өз алдына бір мамандық болып бөлінбеген кезде шығарушы адам тек өзі жақсы орындаушы болғанда ғана өз туындыларын халыққа жая алған» (2, 478 б.). «Қазақта күй өнері тәжірибесі өте жоғары дәрежеде болғанын дәлелдейтін мыңдаған көне күйлер, күй жанрының дәстүрлік сипаты, күй жанрының мектептері т.б. сапалық дамуы тарихи шындық. Халық өнерпаздарының өздері жасаған әдістемелік жүйесі бар екенін осыдан-ақ білеміз» [3, 6 б.]. Көшпелі өмір салтымен күн кешкен халық музыка өнерінің шеберлері өз туындыларын жазбаша түрде сақтамағаны белгілі. «Өздерінің қым-қуыт оқиғаларға толы, қоғамдық маңызы бар өмір деректерін олар жазып қалдырмады. Олардың шығармашылық мұраларын, өздері жайлы мәліметтерді іздерін жалғастырған шәкірттері еншіледі. Білім ұстаздан шәкіртке ауызекі жолмен озып отырды» (4, 142 б.). Яғни, айтпағымыз, ерте кезде күй үйрену, күй тарту бұл табыс көзі болмаған, домбырашылар оны арнайы кәсіп етпеген, өнерді рухани мұра деп қабылдаған. Мұның өзі психологиялық жағынан әсері болатыны сөзсіз. Күй бірден-бірге есту қабілеті, яғни ел ішінде музыкалық қабілеті ерекше «құймақұлақ» шәкірттер арқылы жеткен. Бір ғаламаттығы шексіздік, кеңістіктің тым кеңдігі, түбінің жоқ екендігі қасиетті қазақтың өнеріне де дарыған. Европада шығармалардың барлығын арнайы ноталық хатталуы болады. Европалықтардың ойлап тапқан музыка жазуы - қазақ күйлерін түсіруге құдіретінің шамалы екендігіне де көз жеткізуге болады. Бұл бір үлкен феномен, құбылыс. Қатып қалған бір нормадан, шектен шығуға болмайды дегенге қазақтың өнері бағына бермейді.

Ал, қазақтың домбырашылық өнерінде негізінен аймақтық-орындаушылық ерекшелігіне қарай орындалатын күйлер негізгі екі топқа, «төкпе» күйлер мен «шертпе» күйлер деген екі машыққа бөлінетіні белгілі. Аспаптық музыкада «шертпе» және «төкпе» күйлердің аймақтық ерекшеліктерін А.Затаевич, А.Жұбанов, П.Аравин, Б. Сарыбаев сынды зерттеушілердің еңбектерінде ең алғаш рет айқындала бастады. Белгілі өнер зерттеушісі Т.Әсемқұловтың мақаласында («Домбыраға тіл бітсе») [5] күйдің жанрлық бағытта талдау жасап, қолға түскен нәтижелерін сараптап, жалпы күй өнерінің екі үлкен мектепке бөлінетіндігін атаған. Ескі аталым (терминология) бойынша Батыс өңірінің төкпе күйі «болат күйлер» болса, ал шертпе күй «нақысты күй» деп аталған екен. Күйді осылайша бөлу бұрыннан бар болғанмен, ұмыт қалған. Сонымен қатар халықтық терминологиядағы перне атаулары да күй мағынасының қазақтың дүниетанымдық салт-дәстүрмен, мифологиялық, тұрмыс-тіршілігіне байланысты («мұңлық», «жетім», «жуас», «емірелі», т.б. перне атаулары), сонымен бірге, аспаптық орындаушылық негізінің ажырамас бөлігі ретінде («жылжымалы перне», «бос перне», «қашаған перне», «табалдырық перне», т.б.), соған байланысты күйдің композициялық құрылымында әр перненің өзіндік функциясының айқындылығын айғақтайтын да осы халықтық терминология екені сөзсіз.

«Төкпе» және «шертпе» деген анықтама күйдің тәсілді тартысына байланысты туындаған кейінгі аттар, А.Жұбановтың «Ғасырлар пернесі» кітабындағы Тәттімбет жайлы зерттеуде шертпе күй деген сөз кездеспейді, мұндай атау У.Бекенов «Шертпе күй шеберлері» кітаптарынан кейін ғана енген. Қазақ күйлері көркемдік ерекшеліктеріне байланысты екі салаға жіктелген. Бұның негізінде тек орындаушылық айырмашылықтары жатқаны анық. Белгілі өнер зерттеуші Т.Қоңыратбаевтың пікірінше, «төкпе күйлерге тән орындалу – жылдам екпінде болса, ал орталық, оңтүстік аймақтарындағы күйлер философиялық толғауға құралған. Өз тақырыбы ортақ болса да, кезегінде орындау тәсілдерінің майда мелизмдік көркемдеу көп болса, ал екіншісінде ой-толғам үстем. Мамандар қазақ күйлерінің табиғатына қатысты синкретизм теориясын ұмыт қалдырумен келеді. «Ақжелең», «Қосбасар» аттас күйлер топтамасы ел ұғына жақын тақырыпты әрбір күйші домбыраға салып, өзінше көркемдейтін болған» - деп есептейді. Сонымен қатар шертпе күй – жанрлық анықтама емес, соның бір ғана белгісі. Ол аймақтық-орындаушылық ерекшеліктерінен туатын музыкалық-образдық ұғымға жақын атау. Егер төкпе күйлер жылдам, құйқылжыта орындалса, шертпе күй үлгілері баяу, ұстамды, адам жанына терең әсер ететін шығармалар. Шертпе күйлердің дені бір дауысты болып, арагідік екі дауысқа да ұласып отырады. Олардың дыбыс ауқымы шектеулі келеді [6, 349 б.].

«Күйдің ән мен жырға қарағанда, таза аспапты шығарма болғанынан, буынды, көшірмелі (төкпе күйлерде), немесе тұрақты, ауыспалы және қысқа (шертпе күйлерде) формасынан, қағыстық тәсілінен, ырғақ пен өлшем бірлігінен, аппликатура ыңғайына лайық әуен иірімінің желісінен, вербальді мәтіннің болуы айғақ» [7, 51 б.].

Жалпы, шертпе күйлер жайлы сөз қозғасақ, ән негіздес өте сазды, кұрылысы шағындау болып келеді. Күй әуені екі ішекте кезек-кезек орындалып, көбінесе бірдауыстылығы басым болады. Бұл күйлердің ежелден қалыптасқан қағыс қағу, саусақ басу тәртібі бар. Шертпе күйлер бірнеше фразалардан құрылады, оның әрқайсысы таптаурын тұрақты каденциялық айналыммен аяқталады. Күйдің композициясы фразалардың бірнеше мәрте өзгеріліп, өрнектеп қайталануынан құрылады. Төкпе күйлерге қарағанда шертпе күйлердегі жеке дауыстық эпизодтар екі шекте кезек дамиды. Мұнда оң қолда көп қолданылатын негізгі тәсіл - сұқ саусақпен екі шекте алма-кезек шерту әдісі жиі кездеседі. Күйлердің мазмұны мен тақырыбы да әр алуан болады. Адамның түрлі сезімдері, табиғат суреттері, үлкен әлеуметтік-фәлсафалық мәселелер шертпе күйлердің негізгі айтар ойына арқау болған. **Шертпе дәстүріндегі** күйлердің ерекшелігі – олардың екі ішекте кезектесіп келуі және сонымен қатар сол қол мен оң қолдың тартылу тәсілдерінің сан құбылмалығы. Қағыс қою мәселесі, осыдан келіп шығатын дыбыс бояуының өзгеруі, ноталық графиканың шектеулі мүмкіндіктері тағы бар, осының барлығы күй сипатына тікелей әсер етеді. Екі ішектің кезектесіп отыруын айыру да осы қатардағы даулы мәселенің бірі. Оны нақтылы ажырату тек күй дәстүрін ұстап қалған орындаушылар болмаса, қандай да болмасын абсолютті есту қабілеті иесінің қолынан келе бермейді.

Өнер зерттеушілерінің ізденуінің нәтижесінде шертпе күйлердің қағыстық терминологиясы - шертпе қағыс, ілме қағыс, теріс қағыс, қосақ серпу, сүйретпе қағу, дара шертіс, көсіп шерту, қымтап шертіс, дара ілме, табандату т.б.қалыптасқан, сонымен қатар ӘИЖ (әуен иірімінің желісі) байланысты ән, қобыз және сыбызғы әсерінен пайда болуы айқындалды. Пернелік тұрғысынан терминология «жылжымалы перне», «бос перне», «қашаған перне», «табалдырық перне»[[1]](#footnote-1) және ладтық тірек негіздері «g-d1», «a-e1», «d-g», «c-g» және т.б. қалыптасты. Күйдің құрылысына қарай С.Қалиевтің ұсынуы бойынша – тұрақты, ауыспалы және қысқа мәтін болып жіктеледі [8, 25 б.].

«Әлбетте, Орталық Қазақстан домбыра құрылысы, формасы, перне байлауының ладтық дыбыс қатарына да әсері бар екені айғақ. Орталыққазақстандық және шығысқазақстандық домбыралар үлгілерінің шанағы үлкен күрек пішіндес, әдетте, олардың мойыны қысқа. Пернелер саны 7-11 аралығында. Бұл домбыралар өте мелодиялы, олардың дыбысы қаздың қаңқылдағанын еске түсіреді. Қазір мұндай дыбысты домбыра сирек кездеседі» [9, 32 б.].

Дәстүрлі домбыра мойнында пернелер саны мен перне-ладтың байлау тәсілдері арқа күйлерінің ладтық жүйенің негізін құрайды (7-8 пернеден 12 пернеге дейін). Перне байлаудың екі түрі орын алған: - қатты бекітілген, қозғалмайтын және әлсіз бекітілген қозғалмалы (Б.Қарақұлов). Домбыра құлақ күйінің алмасуы (кварталық, квинталық), сонымен қатар әлсіз бекітілген пернелер – диатоникалық дыбыс қатары мен дыбысқатардың альтерациялық сатыларын құрайды»[10].

Қазақтың күйшілік өнері – аймақтық, өңірлік ерекшеліктері, орындаушылық мәнеріне байланысты орындаушылық мектепке жіктеледі.

Халық музыкасын зерттеуші, ғалым Б.Мүптекеевтің жіктеуі бойынша қазіргі кездегі шертпе күйшілік дәстүрін негізгі төрт ошаққа топтастырады:

1) Оңтүстік Қазақстан (Шымкент, Созақ, Қаратау өңірі) – Қаратау күйшілік мектебі негізінен Сүгір Әлиұлы және Ықыластың қобызшылық мектебін айтуға болады. Қазіргі кезде әлі зерттелмеген осы өңірінен шыққан Әлшекей, Ақбала сынды күйшілердің күйлері. «Кіші жүздің Тама руынан шыққын Ықылас, Сүгір күйшілердің рулары Кеңес өкіметінің елуінші жылдарына дейін Арқа өңірі жаз жайлауы болса, көктеу, қыстауын Бетпақдала арқылы осы Қаратау, Созақ өңірлеріне көшіп-қонып жүрген» [11].

2) Орталық, Солтүстік Қазақстан аумағын қамтитын Арқа өңірінің күйшілік мектебі. Ерте кезде Сарыарқа даласының шеңберін Қазақстанның солтүстік аймағы мен қазіргі Жезғазған, Қарағанды, Балқаш, Ақтоғай өңірлері мен Семейге дейінгі аралық қамтыған. «Кейінгі жылдары Арқа өңірінде қобызшылық өнердің де болғаны белгілі болып отыр. Қарағанды облысының Ақтоғай ауданында қобызшы, домбырашы, әрі әнші, ақын Шалғынбай күйшінің қобыз және домбырадағы күйлерін қазір көзі тірі қобызшы Шәмши Ерембеков ақсақалдардың репертуарында бар»[12]. Қазақстанның солтүстік аймақтары (Қостанай, Петропавловск, Көкшетау, Павлодар облыстары) бойынша қазірге дейін тараған күйлер мен күйшілер туралы мәліметтер жоқтың қасы. Дегенмен, Арқа өңірінің әншілік дәстүрін қалыптастырған Біржан сал, Ақан сері, Естай шыққан жер болғандықтан, Арқаның күйшілік аймағының бір тармағына жатқызуға болады. Сонымен бірге, Қазақстанның солтүстігі Сары арқа даласына кірген, қазіргі Сары арқаның аумағынан әлде қайда кең жерді атаған [13, 41 б]. Осы өңірдің күйшілік дәстүрінде «Қосбасар», «Сарыжайлау» атты күйлер тобы орын алған.

3) «Шығыс Қазақстан күйшілік мектебін – Шығыс Қазақстан облысы, Алтай, Тарбағатай, Монғолияның Баян-Өлгий аймағы, Қытай еліндегі Шынжаң өлкесінің Алтай, Тарбағатай өңірлерін қамтиды. «Бұл өңірлерде негізінен біртұтас күйшілік мектеп қалыптасқан деуге болады. Оның негізгі себептері, осы өңірдегі жергілікті *ру, тайпалардың біртұтастығы* сонымен қатар, домбырашылықтан басқа сыбызғышылық дәстүрі қазірге дейін сақталған»[11]. Күйшілік өнердің тағы бір ерекшелігі, осы сыбызғы аспабымен домбырашылық өнердің астасуы. Бұл өңірдің күйшілік дәстүрі көне аңыз күйлері, «Кеңес», «Қоңыр» күйлер тобымен өзгешеленеді.

4) Жетісу өңірінің күйшілік мектебін қазіргі кездегі жиналған материалдарды ескере отырып шартты түрде бірнеше топқа бөліп отырмыз: Жетісу аймағын Алматы облысының Жамбыл, Қарасай аудандары, Жамбыл облысының Шу өңірі, қазіргі Талдықорған облысы мен Алматы облысының Қытай елінің шекарасыман шектесіп жатқан Райымбек (бұрынғы Нарынқол, Кеген), Еңбекшіқазақ (Шелек) аудандары қамтиды. ХІХ ғасырда осы өңірде қазақтың шертпе күй мектебінің негізін салушы Қожеке Назарұлынан бастау алады. Бұл өңірдің күй жанры – көне аңыз күйлер тобы, жоқтау күйлер, «Кеңес», «Аққу» күйлер топтамасымен өзгеше мектеп [11].

Аталмыш еңбектің негізі болып отырған Қарағанды облысының тарихы 1932 жылы орталығы Петропавл қаласы болып белгіленуінен бастау алады. 1936 жылы Қарағанды облысы екіге бөлініп, бірі - Солтүстік Қазақстан аталып, екіншісі Қарағанды қаласы және 14 аудан қараған жаңа аймаққа айналды. Солтүстігінде Ақмола, Павлодар, шығысында Шығыс Қазақстан, оңтүстігінде Қызылорда, Оңтүстік Қазақстан, Тараз, батысында Ақтөбе, Қостанай облыстарымен шектеседі. Орта жүздің ірі руларының бірі арғындардың негізгі бұқарасы Орталық Қазақстанда шоғырланғаны белгілі.  Еліміздің орталық, шығыс және солтүстік аймақтарын алып жатқан өлкені қазақта «Арқа» деп атайды.

Осы өңірде домбырашылық, күйшілік дәстүр де, ертеден қалыптасып, кеңінен қанат жайған. Осыған орай музыкатану саласында «Арқа күйшілік дәстүрі» деген атау орнығып отыр. Арқа күйшілік дәстүрі – Тәттімбет, Сайдалы Сары Тоқа, Ықылас, Дайрабай дәуірінде шырқау биікке көтерілгендігі хақ. Ұлы өнердің құдыретіне табынып, осы мектептің одан әрі құлпыра дами түсуіне шапағатын тигізген Итаяқ, Қыздарбек, Әшімтай, Баубек тәрізді дүлдүл күйшілер легі жалғастырады.

Арқа күйшілік дәстүрінің өзі ішінара бірнеше орындаушылық мектептерге жіктеледі және ондағы күй шерту үлгісінде аса айырмашылық болмағанымен, күйдің ішкі интонациялық даму табиғаты әртүрлі қалыпта. «Бұл пікірді алғаш қозғап, жүйелі зерттеу жүргізген көрнекті ғалымымыз – Ақселеу Сейдімбек»[14, 13 б.].

Тоқырауын (Балхаш, Ақтоғай өңірлері) орындаушылық мектебі, өкілдері – Әшімтай Қарымсақұлы, қобызшы Томайұлы Шалғынбай, Тілешұлы Әшірбек, Ахметжан Сармантайұлы, Тәңкінің Мұқсиыны, Сатан, Аққыз Ахметова, Манарбек Ержанов, Аман Шөменов, Әпике Әбенова, Мағауия Хамзин, Жақсылық Омашев, Қалкен Қасымов.

Жаңа арқа орындаушылық мектебі, өкілдері – Тоқа Шоңманұлы, Дайрабай Ерназарұлы, Сейфолла (Сәкеннің әкесі), Ықылас Дүкенұлы, Боранқұл Көшмағамбетұлы, Ыбырай Байсейітұлы, Амантай Бозмағамбетұлы, Мұхит Битенов, Фазыл Тұтқабеков, Мейрам Ұлмағамбетов, Мұхамеджан Тілеуханов, Ахат Байбосынов, Алпысбай Тұрсынбеков, Жанболат Әбілдинов.

Ақсу-Аюлы орындаушылық мектебі, өкілдері – Итаяқ, Қыздарбек Төребайұлы, Айдостың Сембегі, Әбди Рысбекұлы, Мақаш Сәдуақасұлы, Әбікен Хасенов, Бегімсал Орынбеков, Дәулетбек Сәдуақасов, Орал Исатаев.

«Жалпы, зерттеушілер күй дегеннің Отаны – Алтай деп есептейді. Өйткені, архаикалық (бағзы) күйлер Алтайдан шыққан. «Шертпе өнерінің белді өкілі - Байжігіттің күйлерінен тек Шығыс өлке емес, қазақтың барлық күй мектептеріне ортақ қайырымдарды кездестіруге болады. Айтпағымыз, қазіргі шертпе күй мектептерінің қалыптасуының басы – қасиетті Алтай жерінен бастау алады деген тұжырым» [14, 13 б.] –деген дәйекті пікірлер де аз емес.

Аталмыш аймақтың күйшілік өнерін алғаш зерттеп, ноталық жазбаға түсуіне зор ықпалын тигізген – академик А.Қ.Жұбанов. Арқа күйшілік мектебінің дамуына Қазақстанның халық әртісі М.Хамзиннің көп еңбек сіңіргенін атап өткеніміз жөн. Ол шертпе күйдің жаңаша тартылу үлгісін дамытты, ескі күйлердің жібін үзбей отырып, осы салада өз жанынан да көптеген керемет дүниелер шығарды.  Ал, 1960-жылдары арқа өңірінің күйшілерінің шығармашылығын алғаш зерттеп, ноталық жазбаларын түйіндеген музыка зерттеушісі, белгілі күйші - Уәли Бекенов, оның «Шертпе күй шеберлері», «Күй табиғаты» атты кітаптары шертпе күй мұрасына қатысты аса құнды ғылыми-әдістемелік еңбектер болып табылады. Сонымен қатар У.Бекенов – 1971 жылы Қазақ ұлттық консерваториясында шертпе күй класын алғаш ұйымдастырушы, әрі ұстаздық еткен домбырашы. 1988 жылы Е.Үсеновтың құрастыруымен «Сарыжайлау» атты Тәттімбет күйлерінің жинағы алғаш жарыққа шықты, 2005 жылы А.Тоқтаған мен М.Әбуғазының редакциясымен толықтырылып қайта баспаға берілді. Қазақ күй өнерін тың бағытпен зерттеуге ден қойған белгілі күйші Ж.Жүзбаевтың «Қазақтың шертпе күй­лері», «Шертпе күйдің төрт мекте­бі» атты зерттеу ең­бектері жарық көрді. Шертпе күй туралы ғылыми зерттеу жүргізіп, арнайы кітаптар жазған ғалымдарымыз – А.Жұбанов, У.Бекенов, М.Айтқалиев, А.Сейдімбек, Ә.Мұхамбетова, П.Шегебаев, Р.Малдыбаева, Т.Әсемқұлов. Жалпы, шертпе күйшілік өнердің негізгі төрт ошағын және оны тармақтарға бөліп сараптаған халық музыкасын зерттеуші, күйші – Базаралы Мүптекеев.

Арқа өнері, Арқа күйшілері жайлы бұрын атүсті айтылып жүрген Итаяқ, Әбди, Қыздарбек, Сембек күйшілерге байланысты құнды деректерді Ақселеу ағаның классикалық ғылыми «Қазақтың күй өнері» атты еңбегінен көруге болады. Жалпы, өнер иесін қарап отыратын болсақ, тым танымал болуы, не болмаса деректің аз айтылуы артында қалған адамдардың «жоқшы» болуына байланысты, жоғымызды түгелдейтін ізденушілерге байланысты деп білеміз.

Қорытындылай келе, кейінгі зерттеу мәліметтеріне орай «төкпе» және «шертпе» дәстүрлі күйшілік аймақ тек орындаушылық, күйдің композициялық құрылымы, ладтық жүйесі мен пернелік үлгілері, т.б. негізімен бірге, Қазақстан аймағы әлемдік түркі музыка мәдениетінде орын алған екі өркениет (Батыс пен Шығыс) түйіскен жерінде орналасқандықтан, музыкалық стиліне байланысты батыс (төкпе) аймақтары – батыстүркілік (түркі-ирандық) мәдениет тарамына, «Шығыс» (шертпе) аймақтары – шығыстүркілік (түркі-моңғолдық) мәдениет тарамына жатады деген тұжырым.

* Қазақтың аспаптық өнерінде халықтық терминология, оның ішінде орындаушылық дәстүрге байланысты күй мән-мағынасын түсінуге үлкен септігі бар. Әсіресе, шертпе күй орындаушылық ерекшеліктерінің өзіндік халықтық терминологиясы қалыптасқан. Атап айтар болсақ, күй қағыстарында: шертпе қағыс, ілме қағыс, теріс қағыс, қосақ серпу, сүйретпе қағу, дара шертіс, көсіп шерту, қымтап шертіс, дара ілме, табандату т.б. сан түрлі шерту әдістерінің орындалуын айқындауға болады.
* Халықтық терминологиядағы перне атаулары да күй мағынасының қазақтың дүниетанымдық салт-дәстүрмен, мифологиялық, тұрмыс-тіршілігіне байланысты сабақтас («мұңлық», «жетім», «жуас», «емірелі», т.б. перне атаулары). Сонымен бірге, аспаптық орындаушылық негізінің ажырамас бөлігі деуге болады («жылжымалы перне», «бос перне», «қашаған перне», «табалдырық перне», т.б.). Күйдің композициялық құрылымында әр перненің өзіндік функциясының айқындылығын айғақтайтын да осы халықтық терминология. Өңірлік мектептер мен өкілдері жіктелді.

Кейінгі жылдары шертпе күйшілік дәстүрді арнаулы зерттеу қарқынды дамуда. Бұған қарамастан орындаушылық шеберліктің әдіс-тәсілдері ғылыми тұрғыда талданбаса, нақты ғылыми тұжырымдама жасалмаса, қазақ күй өнерінің тылсым сырлары ашылмай, мәнін жоғалтып алуы ғажап емес. Арқа өңірінің жергілікті орындаушылық тармақтық, стильдік ерекшелігі, тұрғылықты жерінің ықпалы, орындаушылардың өзіндік тарту үрдісін саралау мақсаты тұр.

ПАЙДАЛАНЫЛҒАН ӘДЕБИЕТТЕР ТІЗІМІ

1. Мерғалиев Т., Бүркіт С., Дүйсен О. Қазақ күйлерінің тарихы. – Алматы, 2000. – 412 б.
2. Жұбанов А.Қ. Ән-күй сапары. – Алматы: Ғылым, 1976. – 478 б.
3. «Аспапта орындау» мамандықтарының студенттеріне арналған оқу-әдістемелік құралы /құраст.: У.А. Ажіғалиева. – Павлодар: Кереку, 2010. – 67 б.
4. Ерзакович Б.Г.: Избранные статьи. Сборник посвященный 100-летию со дня рождения Б.Г.Ерзаковича – Астана, 2008. – С.164
5. Әсемқұлов Т. Домбыраға тіл бітсе //Жұлдыз. 1989. – 180 б.
6. Әлемдік өнертану. Үш томдық /3-т.: Музыка өнері – Тынысбек Қоңыратбай. – Алматы:Өлке, 2009 ж.
7. Қазтуғанова А.Ж. Қазақтың арнау күйлері (жанр және стиль мәселелері). Монография. – Алматы.2008. – 247 б.
8. Қалиев С. Формы функционирования кюев-шертпе в контексте творческого мышления кюйши: автореф.дис.канд.иск.: - Алматы, 1996.
9. Нәжімеденов Ж. Қоңыр үнді домбыра (Мыңжылдықтар тарихы): Монография. 5-інші басылымы. – Алматы:Дайк-Пресс, 2008. – 440 б.
10. Байбек А. Песенный стиль Арки в контексте этносольфеджио. автореферат диссертации на соискание ученой степени кандидата искусствоведения.– Алматы, 2009.
11. Мүптекеев Б. Шертпе күйшілік дәстүрдің ошақтары //Ұлттық музыка тілі және қазіргі мәдениет кеңістігі: халықаралық ғылыми-практикалық конференцияның материалдары.–Алматы, 2008.–113-123 бб.
12. Б. Мүптекеевтің Қарағанды облысы бойынша экспедиция материалдары. 2005, жеке қорда сақтаулы.
13. Керімбаев Е. Атаулар сыры. Алматы: Қазақстан, 1984. – 41 б.
14. Жүзбай Ж. Шертпе күйдің төрт мектебі. Зерттеулер мен күйлер жинағы/ Күйлерді нотаға түсірген – Жүзбай Жанғали Әлімханұлы. – Астана: Сарыарқа, 2009. – 116 б.

1. Пернелік терминологияның Т.Әсемқұлов пен Б.Орынбеков жеткізген атаулары анық. Өкінішке орай қазіргі кездегі домбырашылардың дәріс беру барысында олар жүзеге аспайды. [↑](#footnote-ref-1)